WASE TINIKACIWA
“Tu ga e na Loloma ni Kalou”
Eda na vakaraitaka vakacava nida lomana na Kalou?
Cava meda cakava meda ‘tu ga kina ena loloma ni Kalou’?
Ena vakalougatataki keda vakacava o Jiova ke da tu ga ena nona loloma?
KAYA mada ke o lako voli e gaunisala o qai donumaka e dua na draki ca levu. Sa tekivu me vakaturubuto na lomalagi. E lidi na yaseyase, sega ni dede sa vadugu na kurukuru qai muria mai na uca bi kei na bula ni cagi. Sega ni bera ni o sa vaqara e dua na vanua mo dro kina. Dua na ka na nomu marau ni o raica e batinisala e dua na vanua rurugu vinaka, e mamaca, o kila ni o na taqomaki kina.
2 O vuravura nikua e vaka e sa sotava tu e dua na draki ca levu. Sa qai torosobu ga na ivakarau ni bula. Ia, e tiko e dua na idrodro e rawa nida taqomaki kina. Na idrodro cava oqo? Dikeva na ka e kaya na iVolatabu: “Au na kaya e na vuku i Jiova, o koya ga na noqui drodro kei na noqu bai ni valu: Na noqu Kalou; au na vakararavi vua.”—Same 91:2.
3 Vakasamataka mada oya! E rawa ni taqomaki keda na Dauveibuli, o koya na Turaga Cecere ni lomalagi kei na vuravura. E rawa ni maroroi keda o koya baleta ni kaukaua cake sara mai na veika kece ga e rawa ni vakaleqai keda. Kevaka mada ga eda vakaleqai, e rawa ni kauta laivi o koya na veika ca kece e salavata mai kei na leqa oya. Na cava meda cakava me noda idrodro kina o Jiova? Dodonu meda vakararavi vua. Kena ikuri, e uqeti keda na Vosa ni Kalou: “Dou tu ga e na loloma ni Kalou.” (Juta 21) Io, e dodonu meda tu ga ena loloma ni Kalou, meda veivolekati tiko ga kei koya na Tamada vakalomalagi. Sa na qai rawa nida lomavakacegu ni na noda idrodro o koya. Ia, na cava meda cakava meda veivolekati tiko ga kina kei na Tamada vakalomalagi?
DOLEA NA LOLOMA NI KALOU
4 Me rawa nida tiko ga ena loloma ni Kalou, e dodonu meda vakavinavinakataka na nona dau lomani keda. Vakasamataka mada e so na idusidusi vakaivolatabu o sa mai vulica ena ivola oqo. E bulia na ka kece ga o Jiova qai solia vei keda na vuravura totoka oqo me noda itikotiko. Sa vakarautaka vinaka tu e vuravura na kakana, wai, kei na veika kece meda bula kina, wili kina na veimataqali manumanu veivakurabuitaki, kei na totoka ni ituvaki ni vanua nida vakasarava. Ena nona vakavuna na volai ni iVolatabu, sa raica o koya me vakatakilai kina na yacana kei na nona itovo. Kena ikuri, e vakaraitaka na nona Vosa ni tala mai vuravura na Luvena lomani, qai vakalaiva me rarawa, me mate tale ga ena vukuda. (Joni 3:16) Ia, e cakayaco vakacava ena noda bula na isolisoli vakayalololoma oqo? E yavu sara ga ni noda nuitaka na bula uasivi ena gauna mai muri.
5 Ia, na noda inuinui oqo e vakatau tale ga ena dua tale na ka e sa vakayacora na Kalou. Sa vakataudeitaka o Jiova e dua na matanitu vakalomalagi, na Matanitu Vakamesaia. Na matanitu oqo ena vakaotia na rarawa kece, qai vukica na vuravura me parataisi. Vakasamataka mada oya! Sa na rawa sara ga nida bula tawamudu e vuravura ena marau kei na vakacegu. (Same 37:29) Ia, ni bera mada ga na gauna oya, sa vakarautaka vei keda na Kalou na idusidusi meda muria me vinaka kina na noda bula. Sa dolava tale ga o koya e dua na sala meda veitaratara kina vakarawarawa kei koya, oya ena masu. Oqo e vica wale ga na sala e vakaraitaka kina o Jiova na nona lomana na kawatamata, kei na nona lomani iko sara ga.
6 Oqo na taro e bibi mo vakasamataka: Au na dolea vakacava na loloma i Jiova? Era na kaya e levu, “Au na lomani koya.” Vakacava o iko? A kaya o Jisu ni oqo na ivunau levu duadua: “Mo lomani Jiova na nomu Kalou e na lomamu taucoko kei na yalomu taucoko, kei na nomu nanuma kecega.” (Maciu 22:37) E levu sara na vuna e dodonu kina mo lomana na Kalou o Jiova. E vinaka meda vakila e lomada nida lomani Jiova ena lomada taucoko, yaloda taucoko, kei na noda nanuma kece, ia sa o koya beka ga oya na ka e gadrevi?
7 Me vaka e vakamacalataki ena iVolatabu, na loloma eda vakila e lomada e itekitekivu ga ni noda lomana na Kalou. Kena ivakaraitaki, e bibi na sore ni yapolo, baleta kevaka e sega na sorena ena sega ni tubu na vu ni yapolo, ena sega tale ga na yapolo. Ia, ke o vinakata na yapolo, o na vinakata beka me soli ga vei iko na sorena? Sega! Na loloma eda vakila e lomada e vaka sara ga na sore ni yapolo. E itekitekivu ga ni noda lomani Jiova. E kaya na iVolatabu: “Sai koya oqo na loloma vua na Kalou, me da muria na nona vunau: a sa sega ni ka bibi na nona vunau.” (1 Joni 5:3) Ena qai kilai dina ga na noda lomana na Kalou ke da vakaraitaka sara ga ena ka eda cakava.—Maciu 7:16-20.
8 Ena laurai na noda lomana na Kalou ena noda muria na nona ivunau kei na nona veidusimaki. E sega ni dredre meda vakayacora oqo. E sega sara ga ni icolacola bibi na noda muria na vunau ni Kalou, kena veibasai ga ni vakarautaka o Jiova na nona ivunau me vakavinakataka noda bula, me vakamarautaki keda, me vakacegui keda tale ga. (Aisea 48:17, 18) Nida muria na veidusimaki i Jiova, eda sa vakaraitaka tiko vua nida vakavinavinakataka na veika kece e vakayacora ena vukuda. Ka ni rarawa ni levu nikua era sega sara ga ni kauaitaka na nona vinaka na Tamada vakalomalagi. Meda kua sara ni vaka oya, me vakataki ira e so era a bula donuya na gauna a tiko voli kina e vuravura o Jisu. E vakabula o Jisu e tini na vukavuka, ia e dua ga e lesu me lai vakavinavinaka vua. (Luke 17:12-17) Sega ni vakabekataki nida na via ucui koya na le dua a qai vakavinavinaka, sega ni o iratou na lewe ciwa eratou a sega ni bau kauai!
9 Ia, na cava e so na ivunau ni Kalou e dodonu meda muria? Eda sa veivosakitaka oti mai e so ena ivola oqo, ia meda na lesuva tale mada e vica. Na noda muria na ivunau ni Kalou ena vakaukauataki keda meda dei tiko ga ena nona loloma.
TORO VOLEKA TIKO GA VEI JIOVA
10 E bibi meda kilai Jiova vinaka sara kevaka eda vinakata meda toro voleka tiko ga vua. Na noda saga tiko ga meda kilai Jiova vinaka ena sega ni vakaiyalayala. Ke o tiko e tautuba ena dua na bogi batabata sara o qai tatalai toka ena buka, o na vakalaiva beka me boko? Sega. O na utura me caudre tiko ga, mo rawa ni katakata kina. Na nomu bula e rawa ni vakatau sara ga ena katakata ni buka! Ena vakasama vata ga oqo, ena “katakata” tiko ga noda lomana na Kalou kevaka eda vakaikuritaka tiko ga na noda kilai koya.—Vosa Vakaibalebale 2:1-5.
11 E vinakata o Jisu mera lomani Jiova tiko ga na nona imuri, mera taleitaka tiko ga na Vosa ni Kalou. Ni sa vakaturi o Jisu, e qai vakavulica vei rau e rua na nona tisaipeli e so na parofisai e cavuti ena iVolatabu Vakaiperiu era sa vakayacori vua. Na cava e mani yaco kina? Erau qai kaya: “Sa sega li ni katakata sara na yalodaru, ni datou sa veivosaki kaya e na gau-ni-sala, ni sa vakamacalataka talega vei kedaru nai Vola Tabu ko koya?”—Luke 24:32.
12 Ena gauna o sa qai mai kila kina na ka e kaya dina na iVolatabu, sega li ni a vakamarautaki iko sara ga, e tuburi iko na yalo ni vakavinavinaka? Sega ni vakabekataki ni a yaco oqo vei iko, me vaka ga na kena yaco tale ga vei ira e levu. Ia, sa qai vo me vakabulabulataki tiko ga na yalo ni vakavinavinaka oqo, me kua ni seavu. Eda sega ni vinakata meda ucui ira na kai vuravura nikua. E parofisaitaka o Jisu me baleti ira: “Ena batabata mai na nodra loloma na lewe vuqa.” (Maciu 24:12) Na cava mo cakava me kua ni batabata kina na nomu lomani Jiova kei na veika dina mai na iVolatabu?
13 Me kua ni mudu na nomu vulica tiko ga na veika me baleti Jiova na Kalou kei Jisu Karisito. (Joni 17:3) Dau vakananuma vakatitobu na veika o vulica mai na Vosa ni Kalou, dau tarogi iko: ‘Na cava au vulica e ke me baleta na Kalou o Jiova? E uqeti au vakacava na ka au vulica oqo meu lomani koya kina e lomaqu taucoko, noqu vakasama kece, kei na noqu bula kece?’ (1 Timoci 4:15) Nida vakananuma na veika oqo, ena qai kaukaua cake, titobu tale ga na noda lomani Jiova.
14 E dua tale na sala e rawa ni qaqaco tiko ga kina na nomu lomani Jiova oya mo dau masu. (1 Cesalonaika 5:17) Eda a vulica ena Wase 17 ni masu e dua na isolisoli talei ni Kalou. E dau qaqaco noda veiwekani na tamata nida veivosaki vakalevu. E vaka tale ga oya na noda veiwekani kei Jiova, ena qaqaco tiko ga ke da dau masu vua. Me kua ni yaco me sa vaka ga e dua na tiki ni itavi na masu—me lakolako me sa lai dua tiko ga na ka eda dau cavuta se da taleva tiko ga e veigauna, me sega ni vu mai lomada na noda masu se me vakaibalebale. E dodonu meda masu vei Jiova me vaka ga na nona vosa tiko e dua na gone vakamareqeti vua na tamana. E macala nida na vosa ena veidokai, ia eda na dolava sara ga na lomada, eda na sega tale ni vunia e dua na ka. (Same 62:8) E tiki bibi ni noda sokalou na noda dau vuli iVolatabu vakataki keda kei na noda dau masu mai vu ni lomada, e yaga tale ga ena noda saga meda tiko ga ena loloma ni Kalou.
MARAUTAKA NOMU QARAVA NA KALOU
15 Na noda vuli vakataki keda kei na noda dau masu e rua na tiki ni sokalou eda na dui cakava vakataki keda. Ia, meda raica mada oqo e dua na tiki ni noda sokalou eda na vakayacora e matanalevu: na noda tukuna yani na noda vakabauta. O sa bau tukuna e so na ka dina ena iVolatabu vei ira tale e so? Ke vaka kina, o sa vakaitavi tiko ena dua na itavi dokai. (Luke 1:74, NW) Nida tukuna yani na ka dina eda sa vulica me baleti koya na Kalou o Jiova, eda sa vakayacora tiko e dua na ilesilesi bibi a vakacolati vei ira kece na lotu Vakarisito dina—oya na kena vunautaki yani na itukutuku vinaka ni Matanitu ni Kalou.—Maciu 24:14; 28:19, 20.
16 E raica na yapositolo o Paula na nona cakacaka vakaitalatala me ka talei, e vakatoka sara mada ga me iyau. (2 Korinica 4:7) Na nomu tukuna yani na veika e baleti koya na Kalou kei na nona inaki e cakacaka vinaka duadua o rawa ni vakaitavi kina. Cava e tukuni kina ni cakacaka vinaka duadua? Baleta na Turaga eda qarava tiko e turaga vinaka duadua, na cakacaka tale ga e lesia vei keda e uasivi sara na kena yaga. Ena nomu vakaitavi ena cakacaka oqo, o sa vukei ira tiko kina na tamata yalomalumalumu dina mera toro voleka vua na Tamada vakalomalagi o Jiova, mera muria tale ga na sala ena basika ena bula tawamudu! E sega tale ni dua na cakacaka marautaki e rawa ni vakatauvatani kei na cakacaka oqo! Kena ikuri, na nomu tukuna yani na veika e baleti Jiova kei na nona Vosa ena vaqaqacotaka nomu vakabauta, ena vakatitobutaka tale ga na nomu lomani koya. E taleitaka tale ga o Jiova na nomu sasaga. (Iperiu 6:10) Na nomu ogaoga tiko ga ena cakacaka oqo ena vakadeitaki iko mo tiko ga ena loloma ni Kalou.—1 Korinica 15:58.
17 E bibi meda kila ni sa lekaleka sara na gauna e vo me vunautaki kina na itukutuku vinaka ni Matanitu ni Kalou. E kaya na iVolatabu: “Vunautaka na vosa ni Kalou ka gumatua sara e na gauna kece ga.” (2 Timoci 4:2, VV) Na cava me gumatuataki kina na cakacaka oqo ena gauna oqo? E kaya na Vosa ni Kalou: “Sa voleka mai na siga i Jiova…, sa voleka mai, io sa kusa sara mai.” (Sefanaia 1:14) Io, sa toso totolo sara tiko mai na gauna me sa na tinia koso kina o Jiova na ituvaki kei vuravura oqo. Ni bera ni yaco oya, mera na vakasalataki rawa na lewe i vuravura! E dodonu mera kila ni sa kena gauna sara ga oqo mera digitaki Jiova kina me nodra Turaga Cecere. ‘Ena sega ni bera’ na yaco mai ni ivakataotioti.—Apakuki 2:3.
18 E vinakata o Jiova meda qaravi koya vata kei ira na lotu Vakarisito dina. Oya na vuna e kaya kina na nona Vosa: “Me da veivakananumi keda vakai keda me da veivakatakatai me dauloloma kai valavala vinaka: me da kakua ni biuta na vakasoqoni vata, me vaka nai valavala ni tamata eso; me da veivakamasuti tiko: ia me vakalevu, ni dou sa raica sa toro voleka mai na siga.” (Iperiu 10:24, 25) Na noda soqoni vata kei ira na noda itokani vakabauta ena soqoni vakarisito e gauna vinaka meda vakacaucautaki koya kina na noda Kalou, meda qaravi koya tale ga. E gauna tale ga ni noda veivakayaloqaqataki kei na veivakauqeti.
19 Nida veimaliwai kei ira era qaravi Jiova, eda vaqaqacotaka na ivau ni veilomani kei na veitokoni ena ivavakoso. E bibi meda raica na veika era vinaka kina na tacida ena ivavakoso, baleta ni oqori tale ga na ka e dau via raica vei keda o Jiova. Kua ni namaka me na vinaka vakaoti na nodra bula na tacimu vakayalo. Nanuma ni o keda kece eda se tubu tiko vakayalo, qai duidui na ivakatagedegede ni noda tubu, kena ikuri nida dau cala tale ga. (Kolosa 3:13) Saga mo kilai ira era lomani Jiova dina, veimaliwai kei ira, o na qai vakila na nomu toso vakayalo. Io, na nomu qaravi Jiova vata kei ira na tacimu vakayalo ena vakaukauataki iko mo tiko ga ena loloma ni Kalou. O Jiova ena vakalougatataki ira era qaravi koya ena yalodina, ra qai dei tu ga ena nona loloma. Ena sala cava?
SAGA MO RAWATA “NA BULA DINA”
20 Na bula vakacava ena vakalougatataki ira kina na qaravi koya ena yalodina, na Kalou o Jiova? Ni bera ni o sauma, vakasamataka mada na taro oqo: Vakacava, o sa vakila tiko na bula dina? Levu era kaya nira vakila na bula dina ni vakacegui nodra gagadre, era qai tiko vinaka. Ia, e kaya na iVolatabu ni sega ni dua ena gauna oqo e rawa ni kaya ni vakila na bula dina.
21 E uqeti keda na Vosa ni Kalou meda saga meda ‘taura na bula dina.’ (1 Timoci 6:19) Eda kila mai na veivosa oya ni “bula dina” e dua na ka eda vakanuinuitaka meda rawata ena dua na gauna mai muri. Io, nida sa na bula uasivi, eda sa na qai vakila dina na bula, baleta nida sa na qai vakila na bula a nakita taumada vei keda na Kalou. Nida sa na bulabula vinaka vakayago, eda marautaka na bula sautu kei na vakacegu ena parataisi e vuravura, eda sa na qai vakila “na bula dina”—na bula tawamudu. (1 Timoci 6:12) Sa inuinui totoka dina oqo se vakaevei?
22 Na cava meda cakava meda ‘taura kina na bula dina’? Ena nona vakamacalataka tiko na tikina oqo o Paula, a uqeti ira tale ga na lotu Vakarisito “me ra caka vinaka…me ra vutuniyau e na cakacaka vinaka.” (1 Timoci 6:18, VV) E vakaraitaka oqo ni noda ‘taura na bula dina’ e vakatau vakalevu ena noda bulataka na ka dina eda sa vulica mai na iVolatabu. Ia, a vakaibalebaletaka beka o Paula ni noda rawata “na bula dina” e vakatau ena levu ni ka vinaka eda cakava? Sega, baleta ni bula uasivi oya e rawati ga ena loloma “soli wale ni Kalou.” (Roma 5:15) Ia, e ka ni marau vei Jiova me vakaicovitaki ira era qaravi koya ena yalodina. E vinakata o koya mo taukena “na bula dina.” Io, era na taukena dina o ira era tu ga ena loloma ni Kalou na bula marau, bula vakacegu, kei na bula tawamudu.
23 E kilikili meda dui tarogi keda se da qarava tiko na Kalou ena kena iqaraqaravi e cavuti ena iVolatabu se sega? Ke da vakadeitaka e veisiga ni isaunitaro oqo na io, kena ibalebale ni sa mua donu tiko na noda ilakolako. Sa rawa nida nuidei ni noda idrodro o Jiova. Ni sa voleka na ivakataotioti, ena qai dredre ga na ka eda sotava. Ia, ena raica o koya meda taqomaki tiko ga na nona tamata yalodina. Ena raica tale ga o Jiova meda vakabulai yani ena ituvaki vou kei vuravura sa tu oqo e matada. Sega ni vakabekataki nida na marautaka dina na yaco mai ni ituvaki vou oya! Eda na marau tale ga nida a vakatulewa vinaka ena iotioti ni veisiga oqo! O koya gona, ke vinaka na noda vakatulewa ena gauna oqo, e rawa nida vakila me tawamudu “na bula dina” a nakita taumada na Kalou o Jiova!
NA KA E KAYA NA IVOLATABU
- Eda vakaraitaka noda lomana dina na Kalou ena noda muria na nona ivunau kei na nona veidusimaki.—1 Joni 5:3.
- Eda na tu ga ena loloma ni Kalou kevaka eda dau vulica na nona Vosa, da dau masu vagumatua vei Jiova, da vakavulici ira tale e so ena ka e baleti koya, kei na noda qaravi koya ena soqoni vakarisito.—Maciu 24:14; 28:19, 20; Joni 17:3; 1 Cesalonaika 5:17; Iperiu 10:24, 25.
- O ira era tiko ga ena loloma ni Kalou era na qai taukena “na bula dina.”—1 Timoci 6:12, 19; Juta 21.
Taro ni Vuli
1, 2. E vei na noda idrodro nikua?
3. Na cava meda cakava me qai noda idrodro kina o Jiova?
4, 5. Na cava e so na sala e vakaraitaka kina vei keda o Jiova na nona lomani keda?
6. O na dolea vakacava na loloma i Jiova vei iko?
7. Sa veirauti beka ga na nomu vakila ni o lomana na Kalou? Vakamacalataka.
8, 9. Eda na vakaraitaka vakacava na noda loloma kei na noda vakavinavinaka vua na Kalou?
10. Vakamacalataka na vuna e bibi kina meda vakalevutaka tiko ga na noda kilai koya na Kalou.
11. A tarai rau vakacava e rua na tisaipeli na ivakavuvuli i Jisu?
12, 13. (a) Sa vakacava na nodra lomana na Kalou kei na iVolatabu e levu ena gauna oqo? (b) Na cava meda cakava me kua ni batabata kina na noda loloma?
14. E yaga vakacava na masu ena noda saga me qaqaco tiko ga na noda lomani Jiova?
15, 16. Na cava e ka talei kina na noda vakaitavi ena kena vunautaki na itukutuku vinaka ni Matanitu ni Kalou?
17. Na cava e dodonu me gumatuataki sara ga kina nikua na cakacaka vakaitalatala ni lotu Vakarisito?
18. Na cava meda qaravi Jiova vata kina kei ira na lotu Vakarisito dina?
19. Eda na vaqaqacotaka vakacava na ivau ni veilomani ena ivavakoso vakarisito?
20, 21. Na cava “na bula dina,” ia na cava e inuinui totoka kina?
22. Na cava mo cakava mo ‘taura kina na bula dina’?
23. Na cava e bibi kina meda tiko ga ena loloma i Jiova?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn